Worcester F 80 Distinctiones

44 Custodia

Custodia triplex est: humana, angelica, diuina. Prima triplex est, quia debet homo custodire seipsum, proximum, et Deum. Seipsum autem quo ad tria: cor, os, et opus.

Primo ergo debet esse in homine custodia cordis, sicut serpens pro custodia capitis exponit corpus. Sic quilibet pro custodia anime debet exteriora ponere, Prou. 4[:23]: *Omni custodia serva cor tuum, quia ex ipso vita procedit*. Sicut visus ex pupilla, Deut. 4[:9]: *Custodi temetipsum, et animam tuam sollicite*. Racio est quia Deus magis eam diligit. Diabolus eam magis querit. Homo nichil ea periculosius necligit. Debet ergo homo animam custodire per vallacionem bonorum operum, sicut bonum vinum melius custoditur in dolio bene ligato. Sic voluntas hominis per obseruancias regulares, Eccli. 1[:18]: [*Religiositas custodiet et justificabit cor*.] Et sicut ignis eget fomento olei et lignorum, sic conatus voluntatis eget fomento bonorum operum, Matt. 19[:20]: *Hec omnia custodivi a iuventute mea*. Et Eccle. 4[:17]: *Custodi pedem tuum ingrediens domum Dei.* Pes meus[[1]](#footnote-1) amor meus; eo feror quocumque feror, secundum Augustinum, 1, *Confessionum*. Iste pes debet custodiri a luto carnalis voluptatis, a puluere mundialis cupiditatis. [Jac. 1:27]: *Religio munda et immaculata,* *hec est*, etc. 1 Tim. 6[:20]: bonum *depositum custodi*.

¶ Secunda est custodia oris in homine quod debet custodiri sicut ostium ciuitatis obsesse. Nam sepe contingit quod diabolus eiectus[[2]](#footnote-2) a corde reintrat per os, sicut ribaldus in taberna ostium aper-

/fol. 225va/

to, viator in publico lubrico custodit se ne cadat, set lingua hominis semper est in lubrico quia in humido, Eccli. 22[:33]: *Quis dabit ori meo custodiam, et super labia [mea] signaculum certum, ut non cadam ab ipsis*.

¶ Lingua ista debet custodiri in duobus: in gustu et loquela. In gustu custodienda est abstinencia, sicut dieta ab infirmo, sicut iusta mensura a mercatore. Sic vnumquodque cum venerit ad determinatam quantitatem secundum naturam quiescit et custodit modum, Prou. 21[:23]: *Qui custodit os suum a superfluis custodit ab angustia animam suam*. Non est animal tanti corporis quod tam modicum os habeat sicut homo in signum quod maioris debeat esse abstinencie.

¶ Secundo, lingua debet custodiri in loquela, sicut uoce custodiuntur in cantu, ut nec plus nec minus debito vox eleuetur, et sic seruatur concordia. Sic auicule obseruant tempus cantandi, Psal. [38:2]: *Dixi: Custodiam vias meas: ut non delinquam in lingua mea*.

¶ Natura nempe dedit os semper possibile ad claudendum et aperiendum, set aures semper patulas relinquit, ut proniores simus ad audiendum quam ad loquendum, Prou. 13[:3]: *Qui custodit os suum custodit animam suam; qui autem inconsideratus est* suscipiet mala. Mich. 7[:5]: *Ab ea que dormit in sinu custodi claustra oris tui.* Sap. 1[:11]: *Custodite vos a murmuratione.*

¶ Tercia custodia est operis, sicut arma custodiuntur ad defensionem, venalia ad mercatorem, Psal. [105:3]: *Beati qui custodiunt judicium, et faciunt justitiam*. Psal. [16:4]: *Propter verba labiorum tuorum, ego custodiui vias duras*, scilicet, penitencie et obediencie. Nam debet haberi sanctitas in accione, sicut pomum custoditur a lesione, Job 9[:28]: *Verebar omnia opera mea, sciens quod non parceres delinquenti*. Bene dicit *omnia,* nam qui offendit in vno factus est omni reus.

¶ Item, debet haberi honestas in conuersacione, sicut vestimentum munde custoditur, ut bene ornet, Apo. 16[:15]: *Beatus qui vigilat, et custodit vestimenta sua, ne nudus ambulet*.

¶ Secundo, debet homo custodire proximum, prelatus precipue, sicut pastor gregem, Ysai. 62[:6]: *Super muros tuos, Jerusalem, constitui custodes,* etc. Set quia custodiunt ecclesiam, sicut bubo propter oleum, Psal. [78:1]: *Deus, venerunt gentes in hereditatem tuam.*

¶ Tercio, debet homo custodire Deum, sicut seruus dominum, famelicus cibum, Prou. 27[:18]: *Custos domini sui [glorificabitur]*. [1] Reg. 26[:16]: Quare ergo *non custodistis dominum vestrum*, regem.

/fol. 225vb/

et sequitur post *filii mortis estis qui non custodistis*.

¶ Item res custodiuntur propter quatuor. Propter preceptum, Psal. [118:4]: *Tu mandasti mandatam tua custodiri [nimis]*. Secundo propter precium. Sic melius custoditur aurum quam plumbum, Prou. 4[:23]: *Omni custodia serua cor tuum*. Tercio propter affectum. Sic mater custodit filium, Psal. [144:20]: *Custodit Dominus [omnes] diligentes se.* Quarto propter lucrum. Sic pastor gregem, diues bladum custodit, Psal. [18:12]: *Etenim seruus tuus custodit ea.* Ergo ad custodiendum graciam Domini debent nos mouere rigor precepti, valor precii, amor rei, décor premii.

1. meus ] *add*. meus. [↑](#footnote-ref-1)
2. eiectus ] F 128, Lambeth, *om.* F 80. [↑](#footnote-ref-2)